Midtbaneprofilen Simon Okosun forlader Vendsyssel FF til fordel for Superliga-klubben AC Horsens.

Det bliver et Vendsyssel FF-hold uden midtbaneprofilen Simon Okosun, som i den kommende sæson skal jagte oprykning til Superligaen. Den 23-årige midtbanespiller tager nemlig allerede turen op i landets bedste række nu. Vendsyssel FF har solgt Simon Okosun til AC Horsens, oplyser vendelboerne i en pressemeddelelse. - Simon har været en fantastisk spiller at arbejde sammen med, og alle i Vendsyssel FF ønsker ham alt mulig held og lykke i fremtiden. Simon efterlader selvfølgelig et hul i vores trup, men vi er i fuld gang med at finde en erstatning på minimum samme niveau, siger Mogens Krogh, administrerende direktør i Vendsyssel FF. Simon Okosun kom til Vendsyssel FF fra den italienske klub Grosseto i 2015, og han nåede at spille 51 kampe og score 11 mål for den nordjyske klub. Det er ikke oplyst, hvor meget AC Horsens har givet for den 23-årige midtbanespiller, som havde kontrakt med Vendsyssel FF frem til sommeren 2018. Ifølge transfersitet Transfermarkt.de vurderes det, at Simon Okosun har en markedsværdi på omkring 2,2 millioner kroner. Vendsyssel FF solgte sidste sommer den færøske midtbaneprofil Hallur Hansson til netop AC Horsens, så de to tidligere holdkammerater bliver nu genforenet i den østjyske klub.